Georg Schreck

Georg Wilhelm Ismael Schreck (25. helmikuuta 1859 Hämeenlinna – 15. maaliskuuta 1925 Tampere) oli suomalainen Tampereella asunut arkkitehti, joka harjoitti laajaa rakennus-, urakointi- ja liiketoimintaa.

Georg Schreckin vanhemmat olivat kruununvouti, kapteeni Karl Fredrik Wilhelm Schreck (1826–1882) ja Emilia Elisabet Ottiliana Ladau (1833–1910). Schreckin isä osti vuonna 1859 Pälkäneen Laitikkalasta Joensuun kartanon. Karl Fredrik Wilhelm Schreck osallistui sotilasurallaan Krimin sotaan ja Puolan kapinan kukistamiseen ja hän siirtyi sotilasuran ja yliopisto-opintojen jälkeen kruununvoudiksi.

Schreck toimi opettajana Helsingin Rakennusmestarikoulussa vuosina 1882–1885, Tampereen teollisuuskoulun rakennusosastolla vuosina 1886–1915 ja samaan aikaan koulun johtajana vuoteen 1912 saakka. Hän suunnitteli muun muassa Tampereen Raatihuoneen (1890), Teiskon Aunessillan (1899) ja Ahvenanmerellä Suomen ja Ruotsin rajalla sijaitsevan Märketin majakan (1885).

Schreck perusti Otra Oy:n. Hän omisti Tampereella talon osoitteessa Hallituskatu 25 sekä Pohtolan kartanon Ylöjärvellä. Hän toimi kunnallispolitiikassa ja Tampereen Teknillisessä Seurassa. Vuonna 1893 Schreck meni naimisiin Anna Katariina Forsmanin kanssa. Liitosta syntyivät lapset Katri, Erik, Matti, Mary, Kaarlo ja Arne.

Georg Schreckin pojan Matti Schreckin tyttärentytär kirjailija Päivi Tapola on kirjoittanut arkkitehdin elämäkerran (Rakentajan elämä - Georg Wilhelm Ismael Schreck, 2011).

Schreckin suunnittelemia rakennuksia 
 Märketin majakka, Ahvenanmeri (1885)
 Valassaarten majakan jalusta, Valassaaret (1886)
 Valassaarten majakan asuinrakennus
 Valassaarten majakan kellarirakennus
 Tampereen Raatihuone (1890)
 Tampellan juhlatalo, Tampere (1898)
 Johanneksen koulu ja opettajien asuntola, Tampere (1898)
 Aunessilta, Teisko (1899)
 Vilppulan kirkko, ks. Vilppulan seurakunta (1912)
 Tammelan kansakoulu (nykyinen Tammelan koulu) (1911)
 Tampereen tullikamari ja pakkahuonerakennus
 Otran talo (1914)
 Pellavatehtaan lukusali ja keittiörakennus
 Pitkäniemen keskusmielisairaala
 Puuvillatehtaankatu 4
 Schreckin talo, Huhtimäenkatu 5, Tampere
 Varalan huvila Pyynikillä (purettu)
 Pohtolan huvila
 Itämainen kylmä halli (1902) (purettu 1964)
 Pälkäneen kirkon torni
 Tampereen työväentalon remontti (1890)
 Finlaysonin tehdasrakennuksia: mm. TR 8, TR 31 eli Uusi kehräämö eli Puutarhatehdas, TR 32, TR 33

Lähteet 
 Päivi Tapola: "Rakentajan elämä - Georg Wilhelm Ismael Schreck", Moreeni, 2011. ISBN 978-952-25-40546

Viitteet

Aiheesta muualla 

Suomalaiset arkkitehdit
Vuonna 1859 syntyneet
Vuonna 1925 kuolleet